arrangert ekteskap
Store norske leksikon,Samfunn,Samfunnsfag,Antropologi,Fagbegreper i antropologi,Slektskap, familie og ekteskap
Arrangert ekteskap betyr at det er andre enn de kommende ektemakene (brud og brudgom) som tar initiativet til at ekteskapet kommer i stand og som arrangerer bryllupet. I den grad dette skjer mot én eller begge av de kommende ektemakenes vilje, lar slike ekteskap seg betegne som tvangsekteskap.
I samtiden oppfattes arrangerte ekteskap ofte som avvik fra en standard der individer velger hverandre som ekteskapspartnere på suverent grunnlag, og hvor ekteskapets legitimitet først og fremst er betinget av en form for byråkratisk registrering forankret i, eller godkjent av, statlige institusjoner. Men selv om lovverkene i moderne stater normalt gjenspeiler en slik standard, kan praksisen være annerledes hos befolkningsgrupper med kollektivistiske familie- eller slektskapsstrukturer. I lokalsamfunn eller miljøer preget av slike strukturer kan et ekteskaps legitimitet først og fremst oppfattes å avhenge av etablerte utvekslingsmønstre mellom slektsgrupper eller avtaler inngått mellom partenes foreldre eller andre slektninger. Les mer i Store norske leksikon ekteskap tvangsekteskap